ทองปิดพุ่ง 23.5 ดอลล์
สัญญาทองคำตลาดนิวยอร์กปิดทะยานขึ้นแข็งแกร่งหลังประธานเฟดยืนยันตรึงดอกเบี้ยต่ำ
8 ก.พ. 2555

สัญญาทองคำตลาดนิวยอร์กปิดทะยานขึ้นแข็งแกร่งหลังประธานเฟดยืนยันตรึงดอกเบี้ยต่ำ
สัญญาทองคำที่ตลาด COMEX (Commodity Exchange) ส่งมอบเดือนเม.ย.พุ่งขึ้น 23.5 ดอลลาร์ หรือ 1.4% ปิดที่ 1,748.4 ดอลลาร์/ออนซ์ หลังจากเคลื่อนตัวในช่วง 1748.4 - 1717.7 ดอลลาร์
สัญญาทองคำทะยานขึ้นแข็งแกร่งหลังจากเบอร์นันเก้ได้แถลงต่อคณะกรรมาธิการด้านงบประมาณของวุฒิสภาสหรัฐเมื่อช่วงค่ำวานนี้ตามเวลาไทยว่า เฟดเล็งเห็นความจำเป็นในการตรึงอัตราดอกเบี้ยไว้ที่ระดับต่ำ เมื่อพิจารณาจากภาวะเศรษฐกิจที่ฟื้นตัวอย่างเชื่องช้า
นอกจากนี้ สัญญาทองคำยังได้แรงหนุนจากรายงานที่ว่า รัฐบาลกรีซกำลังเตรียมข้อมูลประกอบการปฏิรูปโครงสร้างเศรษฐกิจ ซึ่งเป็นสิ่งที่จำเป็นต่อการรับความช่วยเหลือครั้งใหม่มูลค่า 1.30 แสนล้านดอลลาร์ ขณะเดียวกันนักลงทุนคาดหวังว่าการเจรจาในเงื่อนไขต่างๆที่จะนำไปสู่การทำข้อตกลงให้ความช่วยเหลือกรีซรอบใหม่นั้น จะผ่านไปอย่างราบรื่น ซึ่งจะช่วยให้กรีซรอดพ้นจากการผิดนัดชำระหนี้
ทั้งนี้ กรีซใกล้จะถึงกำหนดต้องชำระหนี้ 1.45  หมื่นล้านยูโร (1.85 หมื่นล้านดอลลาร์) ในการไถ่ถอนพันธบัตรในวันที่ 20 มี.ค.นี้
การอ่อนค่าของสกุลเงินดอลลาร์นับเป็นอีกปัจจัยหนึ่งที่ช่วยหนุนสัญญาทองคำพุ่งขึ้นแข็งแกร่งเมื่อคืนนี้ด้วย  ซึ่งเงินดอลลาร์ที่อ่อนค่าลงจะทำให้สัญญาสินค้าโภคภัณฑ์ซึ่งซื้อขายในรูปสกุลเงินดอลลาร์มีราคาลดลงและน่าดึงดูใจสำหรับนักลงทุนที่ถือครองสกุลเงินอื่นๆ